Żewġ strutturi tal-ħadid fiż-Żurrieq se jkunu innovita għall-ispettakli tal-ħruq tan-nar flimkien mal-mużika. Biż-żewġ torrijiet tal-ħadid li nbnew apposta, l-ispettaklu ser jixgħel is-smewwiet f’dik li l-pirotekniċi Żrieraq qed jgħidu li ser tkun “Magic in the Sky”. Il-pirotekniċi tal-kamra tan-nar tal-Madonna tal-Karmnu fiż-Żurrieq ħarġu b’idea ġdida kif jagħmlu spettaklu tal-logħob tan-nar tal-ajru b’differenza lejliet il-festa. F’dawn il-jiem bnew żewġ strutturi tal-ħadid m’għola għaxar sulari, li minn fuqhom se jinħaraq nar sinkronizzat mal-mużika. Il-Piroteknici Żrieraq spjegaw li b’dawn it-torrijiet l-ispettaklu ser ikun jista jitgawda aħjar u ser jifrex in-nar fuq medda ta’ 300 metru. Din hija l-ewwel sena li l-pirotekniċi jridu jsegwu r-regoli l-ġodda tan-nar u jużaw kimiċi partikolari li fix-xogħol tan-nar huma inqas perikolużi. In-nar maħdum minn din il-kamra tan-nar jinħaraq bis-sistema pyromaster. Dan l-ispettaklu tan-nar lejliet il-festa nhar is-Sibt ser jibda mid-9.30 p.m. ‘il quddiem fi triq li miż-Żurrieq tagħti għal Wied iż-Żurrieq.